Nariadenie Rady (EHS) č. 3781/85
z 31. decembra 1985
ustanovujúce opatrenia, ktoré sa majú prijať vo vzťahu k tým prevádzkovateľom, ktorí nedodržiavajú určité ustanovenia týkajúce sa rybolovu, obsiahnuté v Akte o pristúpení Španielska a Portugalska
RADA EURÓPSKYCH SPOLOČENSTIEV,
so zreteľom na Akt o pristúpení Španielska a Portugalska, najmä na jeho články 163 ods. 3, 164 ods. 2, 165 ods. 8, 349 ods. 5, 351 ods. 5 a 352 ods. 9,
so zreteľom na návrh Komisie,
keďže, kvôli zabezpečeniu súladu s pravidlami o prístupe do vôd a zdrojov stanovených v Akte o pristúpení, je potrebné prijať ustanovenia, podľa ktorých členské štáty zakazujú, na určitú dobu, rybolov prevádzkovateľovi, ktorý nedodržiava tieto predpisy, a ktoré dopĺňajú nariadenie Rady (EHS) č. 2057/82 z 29. júna 1982, ktoré ustanovuje určité kontrolné opatrenia pre rybárske činnosti plavidiel členských štátov [1], naposledy zmenené a doplnené nariadením (EHS) č. 3723/85 [2];
keďže, podľa článku 164 ods. 2 aktu o pristúpení, špecializované rybárske činnosti plavidiel pod vlajkou súčasného členského štátu v španielskych výsostných vodách alebo vodách, patriacich do jurisdikcie Španielska, sa majú vykonávať v súlade s rovnakými prístupovými a kontrolnými postupmi ako sú tie, ktoré sú určené pre španielske plavidlá, oprávnené vykonávať svoje rybárske činnosti v rybárskych zónach súčasných členských štátov; keďže, pokiaľ ide o ostatné rybárske činnosti vykonávané podľa článku 164 ods. 1 Aktu o pristúpení, je vhodné uplatniť voči týmto plavidlám opatrenia porovnateľné s tými, ktoré sú uplatniteľné na nešpecializované rybárske činnosti plavidiel pod vlajkou Španielska vo výsostných vodách súčasných členských štátov alebo vo vodách patriacich do ich jurisdikcie;
keďže by sa malo vydať ustanovenie na prijatie potrebných vykonávacích pravidiel v súlade s postupom stanoveným v článku 14 nariadenia Rady (EHS) č. 170/83 z 25. januára 1983, ktoré ustanovuje systém spoločenstva pre zachovanie a manažment rybárskych zdrojov [3];
keďže, podľa článku 2 ods. 3 Zmluvy o pristúpení Španielska a Portugalska, inštitúcie Európskych spoločenstiev môžu prijať pred prístupom opatrenia uvedené v článkoch 163, 164, 165, 349, 351 a 352 aktu o pristúpení, pričom tieto opatrenia nadobudnú účinnosť v deň pristúpenia.
PRIJALA TOTO NARIADENIE:
Článok 1
Toto nariadenie ustanovuje opatrenia zamerané na zabezpečenie dodržiavania pravidiel o prístupe do vôd a zdrojov obsiahnutých v článkoch 163, 164, 165, 349, 351 a 352 aktu o pristúpení rybárskymi plavidlami pod vlajkou členského štátu alebo registrovaných v členskom štáte.
Článok 2
1. Príslušné orgány členských štátov bezodkladne upozornia Komisiu a vlajkový členský štát resp. členský štát, v ktorom je plavidlo registrované, ďalej len "členský štát", na akékoľvek porušenie pravidiel uvedených v článku 1, uvedením mena a identifikačného označenia daného plavidla, mena kapitána, majiteľa a prípadne nájomcu, okolností za ktorých došlo k porušeniu pravidiel a akýchkoľvek trestných, administratívnych alebo iných podniknutých opatrení, a akýchkoľvek súdnych rozhodnutí, ktoré sa týkajú daného porušenia.
2. Na základe oznámeného súdneho rozhodnutia alebo v akomkoľvek inom prípade zaznamenaného porušenia pravidiel zmienených v odstavci 1, členský štát nesmie viac uviesť dané plavidlo, za podmienok stanovených v článkoch 3 a 4, do návrhov pravidelných zoznamov, ktoré predkladá Komisii.
Článok 3
1. S výhradou odseku 2 nesmie členský štát uviesť plavidlo, u ktorého bolo zaznamenané porušenie podľa článku 2 ods. 2 do návrhu pravidelného zoznamu po dobu štyroch mesiacov; daná doba sa môže predĺžiť až na dvanásť mesiacov v prípade ďalšieho priestupku.
2. V prípade špecializovaného rybolovu, na ktorý sa odvolávajú články 160, 164, 349 a 351 Aktu o pristúpení, a v prípade lovu na tuniaka žltoplutvého, mečiara obyčajného, žraloka modrého a bramy makrelovitej ako je uvedené v článkoch 165 a 352 spomínaného Aktu, je doba neuvedenia do zoznamu dva mesiace a môže sa predĺžiť až na štyri mesiace v prípade ďalšieho priestupku.
Článok 4
1. Tam, kde bolo zaznamenané podľa článku 2 ods. 2, že plavidlo lovilo ryby bez povolenia, nesmie ho vlajkový členský štát uviesť v návrhu pravidelného zoznamu:
a) po dobu štyroch mesiacov v prípade špecializovaného rybolovu, uvedeného v článkoch 160, 164, 165, 349 a 351 Aktu o pristúpení a v prípade lovu na tuniaka žltoplutvého, mečiara obyčajného, žraloka modrého a bramy makrelovitej uvedeného v článkoch 165 a 352 spomínaného Aktu; sa daná doba môže predĺžiť až na šesť mesiacov v prípade ďalšieho priestupku.
b) po dobu ôsmich mesiacov v prípade rybolovu iného ako spomenutého v horeuvedenom bode a); sa daná doba môže predĺžiť až na osemnásť mesiacov v prípade ďalšieho priestupku.
2. Namiesto opatrení ustanovených v odseku 1, môže však členský štát odmietnuť zaradenie do návrhu pravidelného zoznamu, na rovnaké doby, iného plavidla vybaveného vlastníkom alebo nájomcom prvého plavidla, ktoré bolo na periodickom zozname v čase keď sa priestupok vyskytol.
Článok 5
Podrobné pravidlá pre uplatňovanie tohoto nariadenia sa prijmú v súlade s postupom stanoveným v článku 14 nariadenia (EHS) č. 170/83.
Článok 6
Toto nariadenie nadobúda účinnosť 1. januára 1986, pokiaľ nadobudne účinnosť Zmluva o pristúpení Španielska a Portugalska.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 31. decembra 1985